টানা বৃষ্টিতে জলমগ্ন কলকাতা-সহ বাংলার অধিকাংশ এলাকা। বুধবার থেকে অনবরত বৃষ্টি হওয়ার ফলে যাতায়াত ব্যবস্থাও ব্যাহত হয়েছে। গরম থেকে মুক্তি পাওয়া গেলেও এবার মানুষ বৃষ্টিতে নাজেহাল। 
হাওয়া অফিস জানিয়েছে, এখনই মুক্তি নেই এই জলমগ্ন অবস্থা থেকে। আগামী ৭২ ঘণ্টা কলকাতা-সহ দক্ষিণবঙ্গে সর্বত্রই বৃষ্টি চলবে। উপকূলবর্তী জেলাগুলিতে ভারী বৃষ্টির সম্ভাবনা রয়েছে। উত্তর ও দক্ষিণ ২৪ পরগনা, পূর্ব মেদিনীপুর এবং কলকাতাতেও ভাল বৃষ্টি হবে বলে জানা গিয়েছে। 
দেখুন ভিডিও
 
এই মুহূর্তে একটি নিম্নচাপ উত্তরপ্রদেশের উপর অবস্থান করছে। আগামী দু’দিন নিম্নচাপটি ওখানেই থাকবে বলে জানিয়েছে আবহাওয়া দফতর। ৭২ ঘণ্টা এই নিম্নচাপ শক্তিশালী হয়েই থাকবে। 
বঙ্গোপসাগর থেকে জলীয়বাষ্প অর্জন করেছিল এই নিম্নচাপটি। এই মুহূর্তে আরবসাগর থেকে জলীয়বাষ্প পাচ্ছে নিম্নচাপটি। পশ্চিমবঙ্গে মৌসুমী বায়ু সক্রিয় রয়েছে, কারণ মৌসুমী অক্ষরেখা দুই ভাগে ভাগ হয়ে গিয়ে একটা পাটনা থেকে কলকাতা হয়ে উত্তর-পূর্ব বঙ্গোপসাগর পর্যন্ত বিস্তৃত রয়েছে।
আর একটা অক্ষরেখা পাটনা থেকে মালদা হয়ে শিলচর পর্যন্ত বিস্তৃত রয়েছে। এছাড়া বাংলাদেশ-সংলগ্ন পশ্চিমবঙ্গের উপর ঘূর্ণাবর্তের প্রভাবে ৭২ ঘণ্টা বৃষ্টি চলবে। আগামী ৪৮ ঘণ্টার জন্য সমুদ্রে যেতে মৎস্যজীবীদের সতর্ক করা হয়েছে।
এই বৃষ্টিতে মানুষের দৈনন্দিন জীবন ব্যাহত হলেও চাষের লাভ হবে মনে করছেন কৃষি বিশেষজ্ঞরা।